SKRIFTLIG FORESPØRGSEL E-2185/02

af Michl Ebner (PPE-DE) til Kommissionen

(19. juli 2002)

Om: Oprettelse af et fælles europæisk system til overvågning af luftrummet

Under henvisning til skriftlig forespørgsel E-2733/00(1) af 1. september 2000 af Michl Ebner om oprettelse af et fælles europæisk system til overvågning af luftrummet og svar af 5. oktober 2000 fra de Palacio på Kommissionens vegne og på baggrund af, at flykatastrofen ved Bodensøen (natten til den 2. juli), der kostede 71 mennesker livet, formentlig kunne være forhindret af et fælles europæisk system til overvågning af luftrummet, anmodes Kommissionen om at besvare følgende spørgsmål:

1. Er Kommissionen ikke af den opfattelse, at det i lyset af katastrofen vil være hensigtsmæssigt at oprette et fælles europæisk system til overvågning af luftrummet så hurtigt som muligt også på trods af modstanden fra den privilegerede flyvelederstand?

2. Hvor langt er initiativet et fælles europæisk luftrum, som Kommissionen indledte i 1999, nået?

3. Hvilke lovgivningsforanstaltninger vedrørende dette spørgsmål eksisterer generelt på EU-plan, navnlig med henvisning til den arbejdsgruppe (omtalt i svaret fra de Palacio), som er (var) sammensat af repræsentanter fra den civile luftfart i medlemsstaterne, og som skal (skulle) rådgive Kommissionen i arbejdet med at fastlægge retningslinjerne for reformen af lufttrafikstyringen?

(1) EFT C 113 E af 18.4.2001, s. 160.

Svar afgivet på Kommissionens vegne af Loyola de Palacio

(3. oktober 2002)

På transportområdet har Kommissionen gjort sikkerhedsspørgsmålet til et af sine højtprioriterede anliggender og allerede igangsat en række foranstaltninger med henblik på at øge sikkerheden inden for lufttransport. Kommissionen agter bl.a. at undersøge, om overførslen til Det Europæiske Agentur for Luftfartssikkerhed (EASA) af aktiviteterne vedrørende flytrafiksikkerhed vil kunne bevirke, at luftfartssikkerheden i Europa forbedres.

For så vidt angår lufttrafikken, forelagde Kommissionen i oktober og december 2001 Europa-Parlamentet og Råde fire forslag til retsakter(1) med henblik på skabelsen af et fælles europæisk luftrum: en forordning om rammerne for oprettelse af et fælles europæisk luftrum, en forordning om udøvelse af luftfartstjeneste i det fælles europæiske luftrum, en forordning om organisation og udnyttelse af luftrummet samt en forordning om interoperabilitet. Disse forslag har til formål at forbedre afviklingen af lufttrafikken og samtidig bevare og forbedre sikkerhedsniveauet. Såvel Kommissionen som de enkelte medlemsstater fremhæver bestandig sikkerhedskravet, som er genstand for stor opmærksomhed i alle diskussioner. Desuden er det klart for Kommissionen, at systemafbrydelserne (som i dag er hovedreglen i Europa, når man passerer fra én medlemsstats luftrum til den næste medlemsstats) er en ikke ubetydelig faktor til forøgelse af risikoen for ulykker og dermed belastende for sikkerheden. Forslagene til oprettelse af et fælles europæisk luftrum vil gennem en reduktion af disse systemafbrydelser bidrage til at forbedre sikkerhedsniveauet inden for lufttrafikstyringen.

De nævnte tekster er stadig ved at blive gennemgået i Rådet og Europa-Parlamentet, men Det Europæiske Råd opfordrede på sit møde i Barcelona de lovgivende instanser til at vedtage disse forslag snarest muligt, for at det fælles europæiske luftrum kan være en realitet ved udgangen af 2004.

På plenarmødet under septembersamlingen (3. september 2002) vedtog Europa-Parlamentet ved førstebehandlingen forslagspakken om det fælles luftrum og accepterede de fleste af Kommissionens standpunkter.

(1) KOM(2001) 123 endelig og KOM(2001) 564 endelig udg.